Digitális transzformáció és üzletimodell-innováció: a feldolgozóiparban, az energia- és a pénzügyi szektorban
Authors:   , Horváth Dóra 
Published: March 2022

Doktori kutatásom során a digitális transzformáció által nyújtott üzletimodell-innovációs lehetőségeket kívántam feltárni. A digitális technológiák napjainkban életünk valamennyi részén jelen vannak és a vállalatok is egyre intenzívebben építenek ezen megoldásokra értékajánlatuk megújítása során. Az új digitális technológiák szervezeti működésbe, üzleti modellbe való beépítése számos kihívást hordoz magában. Elmondható azonban, hogy a sikeres üzletimodell-innováció akár teljes megújulást és jelentős pozitív következményeket eredményezhet a piaci szereplők számára. Doktori disszertációmban három olyan stratégiailag kiemelt ágazatban vizsgálódtam és kívántam feltárni a digitális transzformáció által nyújtott üzletimodell-innovációs lehetőségeket, amelyek várhatóan jelentős átalakulások előtt állnak. A vizsgált területek a következőek: feldolgozóipar (Ipar 4.0), energiaszektor és pénzügyi szektor. Disszertációmat cikkalapú formában készítettem el, melynek vázát három már megjelent publikációm adta. Az első cikkben (Horváth és Szabó, 2019) az Ipar 4.0 témaköréhez kapcsolódóan a hazai feldolgozóiparban került feltárásra, hogy a vállalatok felsővezetői hogyan értelmezik az Ipar 4.0 fogalmát, mik tekinthetőek az új, digitális technológiák bevezetésének hajtó-és gátlótényezőiként és milyen szervezeti változásokkal számolhatunk az új technológiák bevezetése során. Emellett minden azonosított hajtó- és gátlótényező esetében elemzésre került a multinacionális vállalatokra és kis- és középvállalatokra gyakorolt hatásuk. A második publikáció (Horváth és Szabó, 2018) fókuszában az energiaszektor, azon belül is a megújuló energiaforrások és főként a napelemes megoldások álltak. A kapcsolódó kutatás során cél volt, hogy azonosításra kerüljenek azon tényezők, amelyek gátolhatják a megújuló energiaforrások elterjedését. Emellett górcső alá kerültek a világ szinten azonosítható napelemes üzleti modellek annak megállapítása érdekében, hogy az egyes üzleti modellek hogyan segíthetnek a felmerülő akadályok mérséklésében, kiküszöbölésében. A disszertációban található harmadik cikkben (Horváth, 2020) a pénzügyi szektor digitális transzformációjához kapcsolódóan feltártam, hogy a piac szereplői hogyan értelmezik a FinTech fogalmát, milyen hatással vannak az új típusú szereplők a hagyományos kereskedelmi bankokra, azok üzleti modelljére, valamint hogy milyen szabályozási és egyéb kihívások azonosíthatóak a pénzügyi szektor hazai szereplőinek digitális transzformációjához kapcsolódóan. Az elméleti háttér feldolgozása, valamint a három területen végzett kutatások alapján disszertációm legfontosabb eredményeinek a következőket tekintem: (1) A kapcsolódó szakirodalmak feldolgozása alapján az üzletimodell-innováció és a digitális transzformáció elméleti hátterének részletes bemutatása, a két terület összekapcsolása. (2) Ajánlások megfogalmazása stratégiailag kiemelt fontosságú szektorokban működő vállalatok számára, amelyek segíthetik őket digitalizációs stratégiai céljaik megvalósításában, az üzletimodell-innováció sikeres kivitelezésében, illetve összességében versenyképességük fenntartásában és növelésében. (3) Problémás területek és az egyes szektorokban a digitális transzformáció során kihívást jelentő tényezők azonosítása, amelyek iránymutatásként szolgálhatnak mind a szabályozók, mind pedig a vállalatok számára.